Хилат

Хилат (старогрчки: Ὑλάτης) — бог кој бил обожаван на островот Кипар и кој подоцна бил споредуван со грчкиот бог Аполон. Неговото име веројатно потекнува од ὑλακτέω („лаење“) или ὕλη („шума“). Во Курион се наоѓало важно светилиште посветено на Хилат. Светилиштето на Аполон Хилат Светилиштето на Хилат се наоѓало на околу 2.5 километри западно од античкиот град Курион, покрај патот што води до Пафос. Тоа било едно од главните религиозни центри на антички Кипар, каде што Аполон бил обожаван како бог на шумите. Најверојатно обожавањето на Аполон на ова место започнало уште во осмиот век пред нашата ера и продолжило до четвртиот век од нашата ера. Локалитетот претрпел многу проширувања и измени во различни периоди. Поголемиот дел од спомениците коишто можат да се видат денес припаѓаат на реставрации на локалитетот од првиот век од нашата ера. Ѕидот од каде може да се влезе во локалитетот преку Курионската порта и Пафоската порта го опкружува светилиштето. Првично локалитетот се состоел од храм, чии траги опстојуваат во темелите на денешниот храм; кружен споменик, кој веројатно бил наменет за поворки или ора околу шумичката со свети дрвја; и формализиран архаичен олтар и предел. За време на римскиот период локацијата била проширена со доградување на јужните и северните згради, кои веројатно биле користени за прикажување на свети објекти или сместување на посетители. Теракотните фигурини и керамиката кои биле акумулирани во храмот од петтиот век п.н.е до римскиот период биле закопани во вотивната јама. Долга улица што се протега од југ кон север води до храмот на Аполон Хилат, кој бил изграден во доцниот класичен или раниот хеленистички период на урнатините на архаичниот храм. Во првиот век од нашата ера, храмот бил обновен со поинаков архитектонски стил, со набатејски столбови. Една мала зграда јужно од областа веројатно била куќа на свештеник. По должината на надворешната источна страна на ѕидовите се палестрата каде спортистите некогаш вежбале и играле игри, како и бањите. Наводи Користена литература